'Du kender situationen: Dit dankort udløber. Du modtager et nyt med posten, aktiverer det, klipper det gamle i stykker, benytter det nye med din eksisterende pinkode og glemmer alt om det, når du har lært kortnummeret udenad til dine internetkøb.'

Indrømmet, den indledning er rendyrket kopi fra en godt et år gammel artikel. Dengang omtalte Ingeniøren første gang rejsekort, der udløber efter fem år.

Problemet var, at kunderne blev bonnet 50 kroner for et nyt kort, samtidig med at de mistede den rabat, de havde optjent. Rejsekort A/S, som ejes af bus- og togselskaberne, lovede bod, bedring, et nyt system og gratis kort til dem, der ringer ind.

48.000 kort er udløbet

Nu er ca. 48.000 kort udløbet. Det samme er ordningen, hvor det kan lade sig gøre at ringe ind og slippe for gebyret på et nyt kort. Alle skal betale 50 kr. for nye erstatningskort.

De bliver stadig ikke tilsendt automatisk. Kunderne får en mail, fire uger før kortet udløber. Så skal de selv bestille det nye rejsekort. Det er dog nu muligt at beholde det såkaldte rabattrin på kortet.

Til gengæld kan saldoen fra det gamle kort ikke føres med over på det nye kort, der skal købes og betales for sig. Det skyldes, at Rejsekort A/S venter med at gøre saldoen på det gamle kort op, til det ikke længere er i brug, for at sikre sig, at betalingen for samtlige rejser bliver trukket.

At forny et rejsekort er altså stadig noget mere besværligt end at få nyt dankort.

Rejsekort-direktør: Det giver ingen klagestorm

Ifølge direktøren for Rejsekort A/S, Bjørn Wahlsten, er det dog intet problem.

'Efter vi har indført den nuværende procedure, har vi fulgt den nøje. Kunderne har benyttet den, uden at det har givet anledning til et antal kundehenvendelser, der særskilt er registreret. Så p.t. er der ingen planer om ændringer,' skriver han i en mail som svar på Ingeniørens spørgsmål om, hvorvidt proceduren i dag er så god, som den skal være.

Bjørn Wahlsten påpeger, at trafikselskaberne har en udgift på over 50 kroner ved at udstede de nye kort. Da Ingeniøren påpeger, at selskaberne også har udgifter ved andre typer af billetter, hvad enten det gælder gammeldags klippekort eller moderne apps, svarer han:

'Det er et spørgsmål til trafikvirksomhederne.'

Se hele Ingeniørens fokus om rejsekort

Gebyret på de 50 kroner kunne kunderne kun slippe for i en kort periode i 2015, da den nuværende procedure for at anskaffe sig nyt kort som erstatning for et fem år gammelt endnu ikke var på plads.

Samtidig er puljen til at udstede gratis rejsekort, som blev indført af den daværende regering i 2012, for længst brugt op. Frem til udgangen af marts er det dog gratis at bestille de nye pendlerrejsekort på Sjælland.

Forbrugerrådet: Det gebyr er urimeligt

Forbrugerådet Tænks afdeling for offentlig transport, Passagerpulsen, har opfordret Rejsekort A/S og trafikselskaberne til at fjerne fornyelsesgebyret.

Afdelingschef Lone Fruerskov Andersen fremhæver, at der lige er sket en takstharmonisering på Sjælland. Den har gjort, at rejsekort som udgangspunkt er billigere end enkeltbillet på alle strækninger, så flere passagerer vælger rejsekort.

»Derfor bør det være så let som muligt både at anskaffe rejsekort og få det fornyet,« siger hun.

»Det er ikke en rimelig løsning at betale et gebyr for at få fornyet sin rejsehjemmel. Rejsekort er ikke anderledes end de andre plastickort, vi har. Så vi kan ikke forstå, at der skal lægges et særligt gebyr på rejsekortet,« tilføjer Lone Fruerskov Andersen.